
שינויים בתקציב לשנת 2010

היו"ר משה גפני:


אני מתכבד לפתוח את ועדת הכספים. על סדר היום שינויים בתקציב לשנת 2010.

פנייה מספר  124 – שירות התעסוקה

יוסי פרחי:


מדובר כאן בשתי פניות שהראשונה בהן היא פנייה מספר 124,  סכום של 2.7 מיליון שקלים שהם חלק מסך כל התקציב התפעולי של שירות התעסוקה.  אנחנו היום ב-21 מיליון שקלים מינוס בתקציב, דבר שנובע מהנושא של כספי עודפים וגם מחוסר בתקציב תפעול בסיסי. כלומר, הפנייה הזאת באה להשלים.

היו"ר משה גפני:


זה רק שירות התעסוקה?

יוסי פרחי:


פנייה מספר 124 היא רק שירות התעסוקה.

היו"ר משה גפני:


אנחנו מצביעים.

ה צ ב ע ה

פנייה מספר 124 – אושרה פה אחד

פניות מספר 160 ו-161 –
מיכה פרלמן:


הפנייה התקציבית נועדה להשלים את תקצוב הגדלת ההשתתפות במימון הוצאות הביטחון של חברת אל על בקו תל אביב-ניו יורק. סך ההיקף הוא 3.3 מיליון שקלים. זה כמובן בהתאם להחלטת הממשלה הרלוונטית לנושא.

היו"ר משה גפני:


אנחנו מצביעים.

ה צ ב ע ה

פניות מספר 160 ט-161 – אושרו פה אחד

פנייה מספר 226 –
אריאל יוצר:

הפנייה נועדה לביצוע שינויים בתקציב ההרשאה להתחייב של מינהל התכנון. השינויים המוצעים נועדו לאפשר התקשרויות עם יועצים חדשים לתכנון מקומי ולוועדה לתכנון תשתיות לאומיות.

היו"ר משה גפני:


אנחנו מצביעים.

ה צ ב ע ה

פנייה מספר 226 – אושרה פה אחד

פנייה מספר 299 – משרד התעשייה, המסחר והעבודה

יוסי פרחי:


זה שירות התעסוקה. הפנייה מדברת על כלים תומכי השמה עבור המובטלים. למעשה מתחילת השנה עוד לא קיבלנו ולו שקל אחד לטפל במובטלים והסכום של 6.5 מיליון שקלים הוא הסכום הראשון שאנחנו אמורים אתו לטפל במובטלים.

היו"ר משה גפני:


מה זה לטפל במובטלים? עד היום לא טיפלתם?

יוסי פרחי:


עד היום לא נתנו להם כלים תומכי השמה, ואני אתן דוגמה. מובטל מגיע אלינו, הוא זכאי לקבל שירותי ייעוץ, הוא זכאי לקבל סדנאות חיפוש עבודה, הוא זכאי לקבל ואוצ'רים לטובת הכשרה מקצועית, הוא זכאי לקבל ייעוץ פסיכולוגי. כל הכלים האלה, עד היום עוד לא קיבלנו מהאוצר וזה למעשה בא להשלים מה שהיינו צריכים לקבל בתחילת השנה.

היו"ר משה גפני:


אנחנו מצביעים.

ה צ ב ע ה

פנייה מספר 299 – אושרה פה אחד

יוסי פרחי:


אני מבקש רשות להודות לך. תודה רבה.

היו"ר משה גפני:


על לא דבר. שיהיה לך בהצלחה.

פניות מספר 300 ו-301 –
נועם שטרן:


הפנייה נועדה להעביר 7.9 מיליון שקלים למשרד התיירות לצורך תפעול המשרד, פעולות שיווק ואירועים ותקצוב של משרות וסטודנטים בני מיעוטים.

היו"ר משה גפני:


מה אם אמורים לעשות האנשים האלה?

נועם שטרן:


הסטודנטים עובדים בשדה התעופה במילוי משובים וארבע משרות של כלכלנים.

היו"ר משה גפני:


למה דווקא בני מיעוטים?

נועם שטרן:


לפי התוכנית של קליטת בני מיעוטים בשירות המדינה.

היו"ר משה גפני:


בני המיעוטים האלה גם יעבדו במרכז לפיתוח המקומות הקדושים.

נועם שטרן:


לא ידוע לי.

היו"ר משה גפני:


אבל זה מופיע בפנייה. סכום של 1.200 מיליון שקלים.

נועם שטרן:

לא. לא כל הפנייה היא רק לתקצוב המשרדות האלה. הפנייה היא לא רק לתקצוב המשרות.

היו"ר משה גפני:


אלא, למה עוד?

נועם שטרן:

לתפעול המשרד, לפעולות שיווק.

היו"ר משה גפני:


זה לא קשור למרכז למקומות הקדושים.

נועם שטרן:

המקומות הקדושים, זה תקצוב לקבר הרשב"י.

היו"ר משה גפני:


1.200 מיליון שקלים לקבר הרשב"י.


בסדר. אנחנו מצביעים.

ה צ ב ע ה

פניות מספר 300 ו-301 – אושרו פה אחד

פנייה מספר 303 –
אור גבע:

הפנייה באה לתגבר את משרד ראש הממשלה בסכום של 30 מיליון שקלים עבור פרוייקטים בירושלים, פיתוח אגן העיר העתיקה והר הזיתים, ופיתוח עידוד הצמיחה בירושלים, ולבצע הסטות פנימיות בתוך המשרד.

היו"ר משה גפני:


מה זה ביער הזיתים?

אור גבע:

זה פרוייקט שמבצעת הרשות לפיתוח ירושלים בהתאם להחלטת ממשלה מ-2005, אם אני לא טועה, לפיתוח כל האזור. זה פרוייקט מתמשך של כשש שנים שבו אנחנו מחויבים לתקצב בהתאם לביצוע בפועל.

היו"ר משה גפני:


מרכז רבין יקבל 2 מיליון שקלים? זה בהתאם לתוכנית? הם דיברו אתי על כך. מה זה ה-2 מיליון שקלים למרכז רבין?

אור גבע:

זה סיכום עם המרכז.

היו"ר משה גפני:


זה אותו סיכום עליו דיברה אתי דליה רבין? אתה יודע? זה בהתאם לסיכום או זאת תוספת?

אור גבע:

זה בהתאם לסיכום.

היו"ר משה גפני:


למה יש פה בפנייה את לשכות השרים, כמה שרים מופיעים כאן ואין להם כסף? אתם לא בסדר. יש כאן את השר משולם נהרי, השר מיכאל איתן.

אור גבע:

אנחנו לא מוסיפים כסף אלא כמויות.

היו"ר משה גפני:


אגב, גילה גמליאל היא שרה?

אור גבע:

היא סגנית שר לקידום מעמד האישה.

היו"ר משה גפני:


כתוב כאן שר. למה על איוב קרא כתוב סגן השר ועל גילה גמליאל כתוב השרה? טוב, לא חשוב. למה אתם מזכירים את השמות שלהם? אם כבר מזכירים, תכתבו גם שמות של שרים אחרים. למה לא כתוב כאן בוגי יעלון? 

פניה קירשנבאום:

כי הוא קיבל כבר את כל הכסף.

היו"ר משה גפני:


אבל גם לגביהם לא כתוב כאן כסף. למה מזכירים את השמות האלה?

אור גבע:

שרים שהם סגני שרים או שרים ללא תיק, מוזכרים בשמם.

היו"ר משה גפני:


גם לבוגי יעלון אין תיק וגם לדן מרידור אין תיק.

אור גבע:

למה? לבוגי יעלון יש את התיק של עניינים אסטרטגיים ולדן מרידור יש תיק.

היו"ר משה גפני:


לאבישי ברוומן יש תיק, מיעוטים.

פניה קירשנבאום:

והוא מופיע.

היו"ר משה גפני:


אני שואל למה אבישי ברוורמן מופיע ובוגי יעלון לא מופיע? 

אור גבע:

שאלה טובה.

היו"ר משה גפני:


כתוב כאן שלכות השרים ואין שקל ליד זה.

פניה קירשנבאום:


הם כותבים שהם מעבירים 2 מיליון שקלים למנהרות הכותל ועוד 3 מיליון ובפירוט לא מצאתי את זה.

היו"ר משה גפני:


לא כתוב מנהרות הכותל, אבל אלה הפרוייקטים בירושלים.

פניה קירשנבאום:

זה אולי פיתוח מורשת.

היו"ר משה גפני:


מנהרות הכותל נמצא בזה?

אור גבע:

האמת היא שזה לפי ההסכם הקואליציוני עם ישראל ביתנו.

פניה קירשנבאום:

לכן אני שואלת איפה זה כי אני לא רואה את זה במימון. אני רואה את זה בהגדרת הסעיף אבל לא במימון.

היו"ר משה גפני:


זה נמצא בתקנות.

אור גבע:

תסתכלי על תוכנית המינהלה לפרוייקטים, 040112, עמוד 15, ותראי שיש שם תוספת של 35 מיליון שקלים בתוכנית מתוכם 30 מיליון הם לרשות לפיתוח ירושלים, כפי שאמרתי קודם, ו-2 מיליון שקלים ועוד 3 מיליון שקלים לפיתוח.

היו"ר משה גפני:


בדף הפנייה, זה כתוב בסעיף הראשון.

פניה קירשנבאום:

שם ראיתי את הפירוט.

היו"ר משה גפני:


אנחנו מצביעים.

ה צ ב ע ה

פנייה מספר 303 – אושרה פה אחד

תגיד לי בהזדמנות למה כותבים את שמות השרים. זה מעניין אותי.

פניה קירשנבאום:

לדעתי זאת החלטה של מי שכתב את זה.

היו"ר משה גפני:


השאלה היא למה. אני שואל למה כתוב השמות שלהם כי הרי אין להם פירוט, ואם כתוב, למה לא כתוב את כולם.

פניות 304 ו-305 – משרד התעשייה, המסחר והתעסוקה

נועם שטרן:


הפנייה  הזו נועדה להעביר כ-34 מיליון שקלים למשרד התעשייה, המסחר והתעסוקה לתפעול המשרד, לאמרכלות, לעידוד סחר חוץ ובעיקר לנספחויות, ולהתאמה של הוצאה מותנית בהכנסה במינהל היהלומים.

פניה קירשנבאום:

מה זה מינהל היהלומים?

נועם שטרן:


מינהל היהלומים מפקח על היבוא והיצוא של היהלומים, מוציא דוחות מס הכנסה ומטיל אגרת יהלומים, ויש התאמה של הוצאה מותנית בהכנסה.


פניה קירשנבאום:

אנחנו מחזיקים את ההוצאות על זה?

נועם שטרן:


זאת הוצאה מותנית בהכנסה.

היו"ר משה גפני:


אתם מעבירים למשרד התעשייה 15.8 מיליון שקלים למינהל ושירותים?

נועם שטרן:


כן.

היו"ר משה גפני:


15.8 מיליון שקלים למינהל ושירותים? קיבלו עובדים חדשים? מה קרה?

נועם שטרן:

לא, זה בעיקר למחשוב ולעוד סעיפים.

פניה קירשנבאום:

מה זה מינהל ושירותים? שירותים זה מחשוב, אבל מה זה מינהל? 

נועם שטרן:


מינהלה של המשרד כמו דוברות.

פניה קירשנבאום:

זה לא היה מתוקצב? התקצוב לא תאם את הביצוע?

נועם שטרן:


התקצוב לא תואם את מה שצריך שם.

פניה קירשנבאום:

יש שם תקנים חדשים? קיבלו עובדים חדשים?

נועם שטרן:


לא.

פניה קירשנבאום:

אותם עובדים.

נועם שטרן:


אותם עובדים. זה לפעולות ולא לשכר.

היו"ר משה גפני:


המחשבים, המיכון הוא 4 מיליון שקלים. יש 8 מיליון שקלים אמרכלות. מה זה?

נועם שטרן:


אני יכול לבדוק ספציפית איך זה מתחלק.

פניה קירשנבאום:

שיבדוק. שיביא לנו בפעם הבאה הסבר למה זה הולך.

היו"ר משה גפני:


בסדר. תנסה לבדוק. חברת הכנסת פניה קירשנבאום מבקשת את הפירוט. אם אתה יכול להביא אותו עד שאנחנו מסיימים את הישיבה, טוב, ואם לא, תביא את זה בשבוע הבא.

פניות מספר 310 ו-311 – משרד הפנים

יונתן בר סימן טוב:


הפנייה התקציבית נועדה להקצות תוספת של שני מלש"ך לטובת קמפיין הצלת חיים בחופי הרחצה ושינויים פנימיים בתקציב המשרד. צריך להבין שמשרד הפנים אחראי על כל הטיפול בחופי הרחצה, מדי עונה יש משהו כמו 40 טובעים והקמפיין הזה נועד להגדיל את המודעות כדי שלא יהיו טובעים בעתיד.

היו"ר משה גפני:


אתם מורידים מענקים שוטפים לרשויות ב-2 מיליון שקלים.

יונתן בר סימן טוב:


לא, אנחנו לוקחים מרזרבה שקיימת בסעיף 18 ומעבירים אותה לסעיף 06.

פניה קירשנבאום:

אולי כדאי להוסיף כסף למצילים כי אולי זה היה מציל יותר חיים מהקמפיין.

היו"ר משה גפני:


אנחנו מצביעים.

ה צ ב ע ה

פניות מספר 310 ו-311 – אושרו פה אחד

פנייה מספר 315 –
מיכה פרלמן:


בנוסף למה שכתוב בתיאור, נשמטה שם פסקה חשובה לגבי התוספת שיש שם של הכנסה מיועדת והוצאה מותנית בהתאם. 

היו"ר משה גפני:


13.5 מיליון?

מיכה פרלמן:


כן. 

היו"ר משה גפני:


הרכבת הקלה?

מיכה פרלמן:


זאת בעצם ההשתתפות של העירייה. זה החלק של העירייה ברכבת הקלה. הם שמים את  זה כל שנה -  וגם בשנה שעברה שמו את זה – בתקנה של הכנסה מיועדת.

היו"ר משה גפני:


אנחנו מצביעים.

ה צ ב  ע ה

פנייה מספר 315 – אושרה פה אחד

אנחנו חוזרים לפניות 304 ו-305, לשאלת חברת הכנסת פניה קירשנבאום.

נועם שטרן:


יש הוצאות של דואר וטלפונים, מסים עירוניים, מעמד האישה.

פניה קירשנבאום:

מה זה מעמד האישה?

נועם שטרן:


אירועים שעושים לנשים במשרד. פעולות רווחה.

היו"ר משה גפני:


אתה מדבר על הפנייה של משרד התעשייה.

עומר שטרן:


כן. פעולות של ביטחון. אלה ההוצאות העיקריות.

פניה קירשנבאום:

אני לא רוצה להגיב על זה. אתה יודע בדיוק מה אני רוצה לומר.

היו"ר משה גפני:


כן, ואת גם צודקת אבל אנחנו נאשר להם את זה, נכון?

פניה קירשנבאום:

כן.

היו"ר משה גפני:


את צודקת שלא צריך לאשר, אבל נאשר.


אנחנו מצביעים.

ה צ ב ע ה

תודה רבה. הישיבה נעולה.

הישיבה ננעלה בשעה 13:35

